गीत (वाक्यांश पूर्ति) :
गगन रीझा, गात ऊषा का, गुलाबी हो गया,
पवन चूमे बेल, चिर अनुराग गुपचुप बो गया।
सलिल सिकता से लिपटकर, पंक सारा धो गया।
राग ने रस सँग रचाई, रास रागिनि छेड़कर,
लास लख अनुप्रास भागा, लय किवड़िया भेड़कर।
अन्तरा को गीत-मुखड़ा, याद करता हेड़कर।
संगमर्मर चन्द्र किरणों का, परस पा तर गया,
नर्मदा की लहरियों में, नाद कलकल भर गया।
प्राण हँसकर कर निछावर, बाँह में भर मर गया।
Sanjiv verma 'Salil'
